ସିଆମର ପ୍ରସ୍ତାବଃସମ୍ପୂର୍ଣ୍ଣ ଇ-ଯାନ ପ୍ରଚଳନ ଲାଗି ଅଧିକ ସମୟ ଲୋଡ଼ା\nନୂଆଦିଲ୍ଲୀ,୨୧-୧୨(ପି.ଟି.)- ସରକାର ଇ-ଯାନକୁ ବର୍ତ୍ତମାନ ପ୍ରାଥମିକତା ଦେଉଥିବା ବେଳେ ଘରୋ\nସିଆମର ପ୍ରସ୍ତାବଃସମ୍ପୂର୍ଣ୍ଣ ଇ-ଯାନ ପ୍ରଚଳନ ଲାଗି ଅଧିକ ସମୟ ଲୋଡ଼ା\t December 21st, 00:00 AM December 21st, 00:00 AM\nନୂଆଦିଲ୍ଲୀ,୨୧-୧୨(ପି.ଟି.)- ସରକାର ଇ-ଯାନକୁ ବର୍ତ୍ତମାନ ପ୍ରାଥମିକତା ଦେଉଥିବା ବେଳେ ଘରୋଇ ବଜାରରେ ସମ୍ପୂର୍ଣ୍ଣ ଭାବେ ନୂଆ ଇ-ଯାନ ବିକ୍ରୟ ତଥା ପ୍ରଚଳନ ଲାଗି ଭାରତୀୟ ଅଟୋ ନିର୍ମାଣକାରୀ ସଂଘ(ସିଆଇଏମ୍ )ଅଧିକ ସମୟ ଲୋଡିଛି। ଏଥିଲାଗି ସମୟ ସୀମା ୨୦୪୭ ଏବଂ ବିଭିନ୍ନ ସହର ମଧ୍ୟରେ ଯାତ୍ରୀ ପରିବହନ ଲାଗି ଇ-ଯାନ ପ୍ରଚଳନ ୨୦୩୦ ସୁଦ୍ଧା ହାସଲ କରାଯିବାର ସମ୍ଭାବନା ରହିଛି ବୋଲି ସିଆମ୍ କହିଛି। ଏ ସମ୍ପର୍କରେ ସଂଘ ସରକାରଙ୍କୁ ବିଭିନ୍ନ ପ୍ରସ୍ତାବ ମଧ୍ୟ ରଖିଛି। ଏ ନେଇ ସରକାରଙ୍କୁ ସଂଘ ଏକ ଶ୍ୱେତପତ୍ର ପ୍ରଦାନ କରିଛି। ୨୦୩୦ ବେଳକୁ ଦେଶରେ ବିକ୍ରି ହେବାକୁ ଥିବା ମୋଟ ୪୦% ଯାନ ଇ-ଯାନରେ ଆଣିବାକୁ ଲକ୍ଷ୍ୟ ରଖାଯାଇଥିବା ସିଆମ୍ ପ୍ରକାଶ କରିଛି। ୨୦୩୦ ବେଳକୁ ପବ୍ଲିକ ମୋବିଲିଟିର ଶତ ପ୍ରତିଶତ ଇ-ଯାନ ଏବଂ ବ୍ୟକ୍ତିଗତ ଯାନର ୪୦% ଇ-ଯାନ ପ୍ରଚଳନ ଲାଗି ସରକାର ଲକ୍ଷ୍ୟ ଧାର୍ଯ୍ୟ କରିଥିବା ସିଆମ୍ ପ୍ରକାଶ କରିଛି। ୨୦୩୦ ବେଳକୁ ଘରୋଇ ବଜାରରେ ପେଟ୍ରୋଲ ଓ ଡିଜେଲ କାର ବିକ୍ରି ହେବ ନାହିଁ ବୋଲି ପୂର୍ବତନ ଶକ୍ତିମନ୍ତ୍ରୀ ପୀୟୂଷ ଗୋଏଲ କହିଥିଲେ। ମାତ୍ର ଦେଶ ସ୍ବାଧୀନତାକୁ ୨୦୪୭ରେ ୧୦୦ ବର୍ଷ ପୂରଣ ହେଉଥିବାରୁ ଏହି ସମୟ ଯାଏ ନୂଆ ରୋଡମ୍ୟାପ୍ ପ୍ରସ୍ତୁତ କରିବାକୁ ପ୍ରସ୍ତାବ ରହିଛି। ସେହିଭଳି ୨୦୩୦ ବେଳକୁ ଅଧିକ ହାରରେ ଗ୍ରୀନ ଟେକ୍ନୋଲୋଜି ଉପରେ ସଂଘ ଗୁରୁତ୍ୱାରୋପ କରିଛି। ସମ୍ପୂର୍ଣ୍ଣ ଇ-ଯାନ ଲକ୍ଷ୍ୟ ପୂରଣ ଲାଗି ସରକାର, ଉଦ୍ୟୋଗ ତଥା ଅଂଶୀଦାର ମିଳିତ ହୋଇ କାର୍ଯ୍ୟ କରିବାର ଆବଶ୍ୟକତା ରହିଥିବା ଅଭୟ ଫିରୋଡିଆ କହିଛନ୍ତି।
